ՀԻՄՆԱՎՈՐՈՒՄ
««ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2026 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՕՐԵՆՔՈՒՄ ՎԵՐԱԲԱՇԽՈՒՄ, ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2025 ԹՎԱԿԱՆԻ ԴԵԿՏԵՄԲԵՐԻ 25-Ի N 1910-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՈՒ ԱՐՏԱՔԻՆ ԳՈՐԾԵՐԻ ԵՎ ՄԻՋԱԶԳԱՅԻՆ ԱՌԵՎՏՐԻ ՆԱԽԱՐԱՐՈՒԹՅԱՆԸ ԳՈՒՄԱՐ ՀԱՏԿԱՑՆԵԼՈՒ ՄԱՍԻՆ» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ՎԵՐԱԲԵՐՅԱԼ


1. Ներկայիս իրավիճակը և իրավական ակտի ընդունման անհրաժեշտությունը
2026թ. աշնանը կայանալիք COP17-ին ընդառաջ` նախատեսվում է Կոնվենցիայի կանոնադրական մարմինների` Իրականացման օժանդակ մարմնի, Գիտական մարմնի (SBSTTA), 8j հոդվածի իրականացման օժանդակ մարմնի նիստերի անցկացում, որոնց ընթացքում քննարկվելու են համաժողովի օրակարգի մեջ ներառվելիք հարցերը, ինչը պահանջում է ՀՀ նախագահության բանակցային խմբի անդամների բովանդակային ներգրավում՝ համաժողովի ընթացքում մի քանի տասնյակ փաստաթղթերի շուրջ բանակցային գործընթացի համակարգումն ապահովելու նպատակով: ՀՀ ԱԳՄԱ նախարարության ներկայացուցիչները ՀՀ պատվիրակության կազմում արդեն իսկ մասնակցել են Հռոմում փետրվարի 16-19-ը կայացած Իրականացման օժանդակ մարմնի նիստին և դրան նախորդած Ռեսուրսների հավաքագրման աշխատաժողովին: 
Նշված միջոցառումներին մասնակցությունը անհրաժեշտ է` ՀՀ նախագահության առաջնայնությունները ներկայացնելու, տարածաշրջանային խմբերի և առանձին երկրների, բնիկ ժողովուրդների, քաղաքացիական հասարակության, գիտական համայնքի և այլ դերակատարների դիրքորոշումներին ծանոթանալու նպատակով: 
Մարտի 9-11-ը տեղի է ունեցել ՀՀ պատվիրակության այց Մոնրեալ՝ Կոնվենցիայի քարտուղարության կենտրոնակայան, որտեղ քննարկվել են համաժողովի նախապատրաստական հարցերը, մասնավորապես` նախորդ համաժողովների ընթացքում ընդունված հանձնառություններից բխող որոշումների նախագծերը, ՀՀ առաջնայնություններն արտացոլող փաստաթղթերի նախագծերը, համաժողովի ընթացքում հարակից միջոցառումների կազմակերպումը: 
Կոնվենցիայի կանոնադրական մարմինների նիստերին մասնակցությունից բացի, տարվա ընթացքում նախատեսվում է բանակցային խմբի մասնակցությունը ՄԱԿ մարմինների և գործակալությունների ու միջազգային բնապահպանական կոնվենցիաների շրջանակներում կազմակերպվող խորհրդաժողովներին՝ ՀՀ առաջնայնությունները ներկայացնելու, COP17-ի օրակարգի շուրջ խորհրդատվություններ անցկացնելու, հարակից միջոցառումներ կազմակերպելու, Կոնվենցիայի օրակարգի հետ առնչվող հարցերը (կանանց առաջխաղացում, բնապահպանական հանցանքների դեմ պայքար, կլիմայի ֆինանսավորում, քաղաքաշինություն և կենսաբազմազանություն) քննարկելու և ընդհանուր առմամբ համաժողովի տեսանելիությունը միջազգային մակարդակում բարձրացնելու նպատակով: Նման խոշոր միջազգային միջոցառումներից են ՄԱԿ Կանանց կարգավիճակի հանձնաժողովը, ՄԱԿ Եվրոպայի և Ասիա-խաղաղօվկիանոսյան տնտեսական հանձնաժողովները, ՄԱԿ Բարձր մակարդակի քաղաքական ֆորումը, ՄԱԿ Կլիմայի փոփոխության շրջանակային կոնվենցիայի Կողմերի 31-րդ համաժողովը և ՄԱԿ Անապատացման կոնվենցիայի Կողմերի 17-րդ համաժողովը:
Մայիսի 22-ին նշվող Կենսաբազմազանության միջազգային օրվա կապակցությամբ` ՄԱԿ մարմիններում ՀՀ մշտական ներկայացուցիչները Նյու Յորքում, Վիեննայում, Ժնևում, Նայրոբիում և Փարիզում նախատեսում են իրականացնել աշխատաժողովներ, ճեպազրույցներ և կենսաբազմազանության խնդիրների ու COP17 հայկական նախագահության առաջնայնությունների իրազեկման միջոցառումներ: 
Հուլիս-օգոստոսի ընթացքում ՀՀ պատվիրակությունը մասնակցել է Նայրոբիում կայացած Կոնվենցիայի օժանդակ մարմինների՝ Իրականացման օժանդակ մարմնի և  Գիտական մարմնի (SBSTTA) հանդիպումներին և մի շարք հարակից միջոցառումների ու երկխոսությունների: Նշված միջոցառումներին բանակցվել են COP17-ի օրակարգի կետերի ներքո որոշումների նախագծերը, տեղի է ունեցել նախագահության ճեպազրույց-հանդիպում Կոնվենցիայի կողմերի հետ, կազմակերպվել են բազմաթիվ երկկողմ հանդիպումներ: 
Ս․թ․ սեպտեմբերի 7-9-ը ՀՀ պատվիրակությունը մասնակցել է Չինաստանի Կունմին քաղաքում կազմակերպված Կոնվենցիայի Կունմինի երկխոսությանը՝ նվիրված COP17 օրակարգի առանցքային կետերից մեկի՝ Կունմին-Մոնրեալի կենսաբազմազանության գլոբալ շրջանակի առաջին վերանայմանը:
Ս․թ․ սեպտեմբերի 8-11-ը ՀՀ պատվիրակությունը մասնակցել է Ադիս Աբեբայում կայացած Աֆրիկյան կլիմայական խորհրդաժողովին, որի ընթացքում կազմակերպվել է COP17 նախագահության ճեպազրույց-հանդիպումը Աֆրիկյան Միության անդամ երկրների հետ՝ ներկայացվել նախագահության առաջնայնությունները: 
 Ս․թ․ սեպտեմբերի 14-18-ը ՀՀ պատվիրակությունը մեկնել է Կանադայի Մոնրեալ քաղաք, որտեղ Կոնվենցիայի քարտուղարության հետ տեղի է ունեցել քննարկումներ COP17-ի ընթացակարգերի, օրակարգի առանձին կետերի ներքո գրանցված առաջընթացի և խնդրահարույց հարցերի վերաբերյալ: COP17-ի նախագահության թիմի համար Բազմակողմ բանակցությունների կենտրոնի (CEMUNE) կողմից կազմակերպվելու է «Endgame» աշխատաժողով` նվիրված համաժողովի բանակցային ռազմավարությանը և մարտավարություններին:
[bookmark: _GoBack]COP17-ի ընթացակարգերին վերաբերվող տարբեր միջոցառումներին մասնակցել են նաև օտարերկրյա պետություններում ՀՀ դիվանագիտական մարմիններում ծառայող դիվանագետներ՝ մասնավորապես Ավստրիայի, Բելգիայի ՀՀ դեսպանություններից, ինչպես նաև Լոս Անջելեսի ՀՀ գլխավոր հյուպատոսությունից: 
Արտաքին գործերի և միջազգային առևտրի նախարարությունը 2026 թվականի բյուջետային հայտով ներկայացրել էր COP17-ի հետ կապված ծախսերի ավելացում, որը սակայն չի ընդունվել: Հունվարից սկսած նախարարությունը իրականացնում է աշխատանքային այցեր վերը նշված COP17 ծրագրերի շրջանակներում, որի արդյունքում փաստացի հաշվարկվել է 45,912.2 հազար դրամի ծախս:      

2. Նախագծի մշակման գործընթացում ներգրավված ինստիտուտները, անձինք և նրանց դիրքորոշումը
Նախագիծը մշակվել է ՀՀ արտաքին գործերի և միջազգային առևտրի նախարարության կողմից:

3. Լրացուցիչ ֆինանսական միջոցների անհրաժեշտությունը և պետական բյուջեի եկամուտներում և ծախսերում սպասվելիք փոփոխությունները
Նախագծի ընդունման կապակցությամբ պետական բյուջեում ծախսերի և եկամուտների ավելացում կամ նվազեցում չի նախատեսվում:

4. Կապը ռազմավարական փաստաթղթերի հետ 
Նախագծի ընդունումը բխում է 2021 թվականի օգոստոսի 8-ի թիվ 1363-Ա որոշմամբ հաստատված ՀՀ կառավարության 2021-2026թթ. ծրագրի «Անվտանգություն և արտաքին քաղաքականություն» բաժնի «1.1 Արտաքին քաղաքականություն» կետից։

